als_Latn dik_Latn sag_Latn
Një gjimnaziste 17-vjeçare në një fshat të kryeqytetit është nisur drejt Tiranës për të “festuar” ditën e pushimit, por është përdhunuar nga shoku i saj i klasës. Ditën e ngjarjes, ajo dhe autori i krimit bashkë me shokë të tjerë të klasës nuk bënë mësim në shkollë ndaj vendosën të dalin në Tiranë për t’u argëtuar disa orë.
Ngjarja ka ndodhur në shtator të vitit të kaluar pranë Kthesës së Kamzës, në Tiranë, ku minorenia është veçuar nga grupi i shokëve dhe shoqeve, pa ditur se do bëhej objekt i një sulmi të dhunshëm seksual. Më 10 mars, Gjykata e Tiranës ka përfunduar gjykimin ndaj të akuzuarit si autor i përdhunimit, minorenit me iniciale S. K, 17 vjeç.
Ai u shpall fajtor për akuzën e “marrëdhënie seksuale ose homoseksuale me dhunë me të mitur të moshës 14-18 vjeç” dhe për “vjedhje” në dëm të bashkëmoshatares së tij dhe u dënua me 3 vjet e 6 muaj heqje lirie. Ai përfitoi uljen e një të tretës për shkak të gjykimit të shkurtuar dhe përfundimisht u dënua 2 vjet e 4 muaj heqje lirie.
Sipas vendimit të Gjykatës, në kallëzimin e paraqitur nga e dëmtuara është shpjeguar se në një nga ditët e javës së fundit të shtatorit 2014, rreth orës 08:00 janë vënë në dijeni se nuk do të zhvillonin procesin mësimor për atë ditë. Në këto kushte së bashku me disa shokë e shoqe ata kanë udhëtuar drejt Tiranës.
Pasi kanë zbritur nga furgoni te Kthesa e Kamzës, ajo së bashku me shokun e saj S. K. janë ndarë nga shokët e tjerë dhe janë drejtuar për te rruga që të çon te një bllok pallatesh. I pandehuri i ka thënë minorenes se do të shkonte te motra e tij për të marrë disa dokumente shkolle.
“Pasi kanë vazhduar rrugën S. K. e ka tërhequr me forcë minorenen duke e futur në brendësi të sheshit të pallateve, në një godinë njëkatëshe. Pasi e ka dhunuar e kanosur me anë të një thike, ka kryer marrëdhënie seksuale me dhunë me të”, thuhej në vendimin e Gjykatës.
Pas kryerjes së këtij veprimi, autori i dyshuar i ngjarjes, shtetasi S. K., i ka marrë të dëmtuarës portofolin dhe aparatin e saj të telefonit e më pas është larguar në drejtim të shinave të trenit. E ndodhur në kushte të një tronditjeje të fortë psikologjike, minorenia ka dalë në rrugën kryesore dhe i ka kërkuar telefonin një kalimtari për të lajmëruar një të afërmin e saj. Ka qenë ky i fundit, i cili ka vënë në dijeni policinë për ngjarjen.
Gjatë këqyrjes së vendit të ngjarjes prej Policisë Gjyqësore është gjetur e më pas sekuestruar me cilësinë e provës materiale portofoli i të miturës, të cilin autori e kishte hedhur në rrugë. Ai është arrestuar dy javë më vonë. Gjatë gjykimit i pandehuri është shprehur i penduar dhe ka kërkuar falje për veprimin e kryer ndaj shoqes së klasës.
als_Latn als_Latn als_Latn als_Latn als_Latn als_Latn als_Latn als_Latn